《挽何无适》
宋代·王柏

二五之英，清通莹彻。
有钟于躬，非贤则哲。
乌乎无适，自幼卓绝。
奴仆选骚，铨衡庄列。
鞭霆走电，不可追籋。
一操而存，肃整辔辙。
著书未就，不幸短折。
既赋以奇，未易泯灭。
世外精神，笔头风月。
有阅斯立，有斯妥魄。
既妥尔魄，既筑尔阡。
是曰反终，是曰归全。
人生斯世，岂必百年。
欲动情胜，万事出焉。
孰好熟恶，孰媸孰妍。
孰过而改，孰善而迁。
一征物表，浩浩其天。
风定水止，月印万川。
阴阳不独，动静不偏。
既静复动，太极烱然。

作者简介：王柏（1197-1274），字会之，婺州金华人。生于宋宁宗庆元三年，卒于度宗咸淳十年，年七十八岁。少慕诸葛亮为人，自号长啸，三十岁后以为“长啸非圣门持敬之道”，遂改号鲁斋。金华（今属浙江）人。从何基学，以教授为业，曾受聘主丽泽、上蔡等书院。度宗咸淳十年卒，年七十八，谥文宪。柏著述繁富，有《诗疑》、《书疑》等，大多已佚。其诗文集《甲寅稿》亦已佚，明正统间六世孙王迪裒集为《王文宪公文集》二十卷，由义乌县正刘同于正统八年（一四四三）刊行。事见《续金华丛书》本卷末附《王文宪公圹志》，《宋史》卷四三八有传。